Diari Oficial de la Generalitat Valenciana


Sumari del DOGV 3944, del 21-02-2001 (2001/1016)

RESOLUCIÓ de 10 d'octubre de 2000, de la Direcció General de Treball i Seguretat Laboral, per la qual es disposa el registre i la publicació de l'acta de reunió de negociació del Conveni Col·lectiu de treball de Dalgo Grup 2000, Empresa de Trabajo Temporal, SL, per als anys 2000 al 2002 (codi núm. 8000232).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3944

Data del DOGV
:   21-02-2001

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2001/1016


Data del document
:   10-10-2000

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * treball temporal
    * conveni col·lectiu
    * empresa privada

RESOLUCIÓ de 10 d'octubre de 2000, de la Direcció General de Treball i Seguretat Laboral, per la qual es disposa el registre i la publicació de l'acta de reunió de negociació del Conveni Col·lectiu de treball de Dalgo Grup 2000, Empresa de Trabajo Temporal, SL, per als anys 2000 al 2002 (codi núm. 8000232). [2001/A1016]
  
Vista l'acta de reunió de la Comissió Negociadora del Conveni Col·lectiu de treball de Dalgo Grup 2000, Empresa de Trabajo Temporal, SL, per la qual s'aproven les taules salarials per a l'any 2000, es modifiquen els articles 3, 7, 8, 13 i 17, s'addicionen els articles 25 i 26 i s'amplia la vigència del text articulat vigent, que s'adjunta a l'acta, subscrita el 16 de setembre de 2000, presentat davant d'aquesta Direcció General de Treball i Seguretat Laboral el dia 2 d'octubre de 2000, d'una part en representació de l'empresa i d'una altra en representació dels treballadors, pel Comité Intercentres, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1.040/1981, de 22 de maig, sobre registre i depòsit de convenis col·lectius de treball, aquesta Direcció General de Treball i Seguretat Laboral, d'acord amb les competències que té transferides segons el Reial Decret 4.105/1982, de 29 de desembre, acorda:
  
Primer
  
Ordenar la inscripció en el Registre de Convenis Col·lectius de Treball d'aquesta Direcció General, amb notificació a la Comissió Negociadora, i el depòsit del text original de l'acta i del conveni.
  
Segon
  
Disposar la publicació en el Diari Oficial de la Generalitat Valenciana.
  
València, 10 d'octubre de 2000.- El director general de Treball i Seguretat Laboral: Román Ceballos Sancho.
  
Acta de la Comissió Negociadora del Conveni Col·lectiu de l'empresa Dalgo Grup 2000, Empresa de Trabajo Temporal, SL
  
Assistents:
  
Per l'empresa: Silvia Mª Soriano Hidalgo.
  
Pel Comité Intercentres:
  
- Pau Onaindía Sagí
  
- Mª Teresa Hidalgo Castella
  
- Juan Ignacio Llop Torres
  
- Alejandro Díaz Navarro
  
- Mar Gimeno López de Talaia
  
Comença la reunió a les 10.15 hores, a la seu d'USO a València, situat al carrer Juan Bautista Vives, número 9.
  
Assisteixen degudament convocades les persones que s'indiquen al marge d'aquesta acta, a fi d'arribar als següents acords:
  
Primer
  
Que s'aproven i signen les taules salarials per a l'any 2000 que queden indicades en l'annex I del conveni, les quals són aplicables des de l'1 de gener de 2000.
  
Segon
  
Ambdues parts, havent constatat les modificacions legislatives que incideixen en l'articulat del conveni, procedeixen a adaptar-lo a les citades modificacions. En concret, es tracta dels articles: 3, 7, 8, 13 i 17, i s'hi afegeixen dos nous articles que apareixen amb els números 25 i 26.
  
Tercer
  
S'acorda ampliar la vigència del conveni fins al 31 de desembre de l'any 2002.
  
Les modificacions legislatives, el règim sancionador, la Seguretat i Salut en el treball, les taules salarials i la vigència del conveni, són integrades en el text vigent del conveni col·lectiu de l'empresa, el text complet del qual, amb les úniques modificacions indicades, s'adjunta a aquesta acta.
  
Perquè així conste, i en prova de conformitat amb allò escrit més amunt, els assistents signen aquest acord a València, el 16 de setembre de 2000.
  
Conveni Col·lectiu de Dalgo Grup 2000, ETT, SL
  
Article 1. Àmbits del conveni
  
Aquest conveni col·lectiu regula les relacions de treball entre Dalgo Grup 2000, Empresa de Trabajo Temporal, SL, i el seu personal dependent, tant si presta els seus serveis en l'estructura de l'empresa de forma directa, com si són cedits a una empresa usuària.
  
Article 2
  
Les normes d'aquest conveni seran d'aplicació a tots els centres de treball que l'empresa té en l'actualitat a la Comunitat Valenciana, i els que puguen establir-se en el futur.
  
Article 3. Vigència
  
Aquest Conveni entrarà en vigor el dia de la signatura, amb excepció de les taules salarials que entraran en vigor l'1 de gener del 2000, siga quina siga la data de publicació en el diari oficial corresponent, i tindrà vigència fins al 31 de desembre de l'any 2002.
  
Article 4. Denúncia del conveni
  
1. Qualsevol de les parts podrà sol·licitar la revisió del conveni amb la formulació de la denúncia per escrit davant de l'altra part i davant de l'autoritat laboral competent, amb un mes d'antelació al venciment del termini de vigència o qualsevol de les seues pròrrogues. El conveni s'entendrà tàcitament prorrogat per períodes de dos anys si no n'hi ha denúncia.
  
2. No obstant això, les taules salarials seran revisades al terme de cada any, prèvia denúncia d'aquelles, el 30 de novembre d'aquells aquells en què no vença el conveni.
  
3. Denunciat aquest conveni, totes les seues disposicions romandran vigents fins a l'entrada en vigor d'un de nou.
  
Article 5. Organització del treball
  
L'organització, la direcció, el control i la vigilància de l'activitat laboral correspon a l'empresa o a la persona en qui aquesta delegue. No obstant això, i en relació amb els treballadors que desenvolupen tasques al servei d'una empresa usuària, les facultats de direcció i control de l'activitat laboral seran exercides per aquesta durant el temps de prestació del citat servei.
  
Article 6
  
Els treballadors d'estructura de l'empresa prestaran el treball al lloc acordat. L'empresa podrà, en exercici del seu poder directiu, i prèvia consulta amb els delegats de Personal o membres del Comité d'Empresa, destinar-los a qualsevol centre, sucursal o delegació.
  
Els treballadors posats a disposició prestaran la seua activitat laboral al centre de treball de l'empresa usuària, d'acord amb els termes establits en el contracte subscrit entre aquesta i Dalgo Grup 2000, Empresa de Treball Temporal, SL.
  
Ateses les especials circumstàncies en què es realitza la prestació dels serveis, la mobilitat funcional i geogràfica del personal estarà determinada per les facultats d'organització de l'empresa, la qual procedirà a la distribució del seu personal entre els diversos llocs de treball de la manera més racional i adequada als fins productius.
  
Article 7. Contractació
  
Els contractes de treball podran concertar-se per temps indefinit, per duració determinada, a temps parcial, per obra o servei determinat i per qualsevol altra modalitat de contracte de treball autoritzada per la legislació vigent.
  
Els treballadors contractats a temps determinat tindran els mateixos drets i igualtat de tracte en les relacions laborals que els altres treballadors de la plantilla, excepte les limitacions que es deriven de la naturalesa i duració del seu contracte.
  
El contracte de treball es realitzarà per escrit. Per als treballadors que presten els seus serveis en l'empresa usuària, el seu contracte quedarà suspés o rescindit sempre que no hi haja contracte de posada a disposició o que aquest quede suspés o rescindit.
  
A causa de la particularitat del treball que gestiona les empreses de treball temporal, els treballadors de posada a disposició amb contractes indefinits, en estar subjectes a l'existència de contractes de posada a disposició, quan no realitzen en un mes el nombre d'hores de treball que figuren en el seu contracte, les realitzaran en mesos successius. Si al contrari, un mes realitzaren més hores de les contractades, deduiran aquestes hores de les contractades per a mesos següents, de forma que no sobrepassen en un període de 12 mesos el nombre d'hores contractades. El mateix criteri regirà per a la resta de treballadors de posada a disposició. El pagament dels salaris, en els supòsits anteriors, s'efectuarà sempre sobre la base de les hores efectives de treball realitzades cada mes.
  
Article 8. Període de prova
  
El període de prova del contracte serà de sis mesos per als tècnics i personal qualificat i de tres mesos per als altres treballadors. Els treballadors posats a disposició que hagen prestat serveis amb la mateixa categoria professional i les mateixes funcions amb anterioritat al nou contracte, però en distinta empresa usuària, no quedaran rellevats del citat període encara que el contingut del treball siga semblant.
  
Quan un treballador siga contractat en una mateixa empresa amb una mateixa categoria professional i funcions, sota diverses modalitats de contractació i amb duracions en cada una d'elles inferiors al termini màxim establit de duració del període de prova, es tindran en compte tots ells conjuntament per a la quantificació del citat període fins que no s'arribe als límits del paràgraf anterior.
  
Si un treballador és contractat sota una categoria professional distinta en una empresa on ja ha prestat els seus serveis, començarà a comptar de nou el període de prova.
  
La incapacitat temporal suspendrà el transcurs del període de prova fixat en aquest article.
  
Article 9. Modificacions de les condicions de treball
  
La direcció de l'empresa, prèvia comunicació als delegats de Personal o Comité d'Empresa, podrà modificar les condicions de treball quan hi haja provades raons econòmiques, tècniques, organitzatives o de producció i afecten les següents matèries:
  
- jornada de treball
  
- horari
  
- règim de treball a torns
  
Article 10. Classificació professional
  
Els treballadors afectats per aquest conveni, en atenció a les funcions que exerceixen, seran classificats en els següents grups professionals:
  
1. Treballadors de posada a disposició
  
- Grup 1. Personal d'alta direcció
  
- Grup 2. Personal adjunt a Direcció, llicenciats, arquitectes, enginyers, etc.
  
- Grup 3. Comandaments intermedis, responsables de departaments o de seccions, diplomats universitaris, enginyers tècnics, etc.
  
- Grup 4. Professionals d'ofici, oficials, administratius, comptables, etc., amb alta qualificació
  
- Grup 5. Professionals d'ofici, auxiliars, ajudants, hostesses, conserges, porters, peons, magatzemistes, etc.
  
2. Treballadors d'estructura
  
- Grup E1. Personal directiu i d'alta direcció
  
- Grup E2. Personal d'administració especialistes en relacions industrials i recursos humans altament especialitzats.
  
- Grup E3. Personal d'administració amb un alt nivell de coneixements i els titulats en relacions laborals o Psicologia.
  
- Grup E4. Personal administratiu, auxiliars i comercials.
  
Article 11. Retribucions
  
De comú acord, s'estableix un salari mínim global anual que comprén el salari bàsic mensual més les dues pagues extraordinàries, i que s'estableix en l'annex I del conveni. Excepte publicació expressa de taules salarials, l'augment salarial de cada any serà el corresponent al de l'índex de preus al consum (IPC) previst per al citat any.
  
La retribució del personal amb contractes formatius es regirà, quant als salaris, pel que determina la legislació vigent en cada moment.
  
Els treballadors menors de 18 anys percebran el salari mínim interprofessional que els corresponga segons llei.
  
El salari global mínim anual podrà ser millorat tal com es determine en un contracte individual.
  
Article 12
  
S'entendrà per salari-hora el quocient que resulte de dividir el salari global anual pactat entre el nombre d'hores anuals de treball efectiu.
  
Article 13
  
1. El salari global anual dels treballadors estarà integrat per:
  
a) El salari bàsic;
  
b) Els complements salarials;
  
c) Les pagues extraordinàries;
  
d) Si és procedent, les millores voluntàries individualment pactades o unilateralment concedides per l'empresa.
  
Addicionalment, es cobraran els conceptes no salarials, com ara el plus distància, plus transport, la roba de treball i altres suplements, així com aquelles altres quantitats que la legislació aplicable dispose en cada moment.
  
2. Els treballadors d'estructura percebran la seua retribució anual prorratejada en 12 mensualitats.
  
Els treballadors de posada a disposició percebran la seua retribució per salari-hora efectiva de treball, de conformitat amb la taula que figura en l'annex I del conveni, excepte que per un contracte individual es pacte una altra modalitat. A aquells treballadors que hagen causat baixa amb anterioritat a la publicació en els butlletins oficials corresponents de les taules salarials del conveni col·lectiu que li siga d'aplicació en cada cas, no els seran aplicables amb caràcter retroactiu les citades taules. Aquells treballadors que es troben donats d'alta en el moment de publicació de les citades taules salarials tindran dret a rebre els augments fixats en aquestes, exclusivament a partir de la data de la publicació en els butlletins corresponents.
  
Article 14. Hores extraordinàries festives i nocturnes
  
Dins dels límits previstos per l'Estatut dels Treballadors, les hores extraordinàries, les festives i les nocturnes realitzades pels treballadors, seran retribuïdes com les hores ordinàries de treball efectiu. No obstant això, l'empresa podrà compensar amb descansos, i dins dels quatre mesos següents a la realització, les hores extraordinàries realitzades pels treballadors.
  
Article 15. Dietes, plus transport i plus distància
  
Les dietes, el plus de transport i el plus de distància són conceptes extrasalarials que tenen com a finalitat el rescabalament o la compensació per les despeses de manutenció o desplaçaments i les quanties de les quals s'establiran en atenció a cada circumstància personal, i que es faran constar, per al personal de posada a disposició, en el contracte de treball o per annex escrit al contracte de treball, i per al personal d'estructura, en un escrit annex al contracte de treball o mitjançant pacte amb els delegats de Personal o Comité d'Empresa.
  
En els supòsits en què es pacte pagament de quilometratge i dietes, el treballador no estarà obligat a presentar justificants fins al límit que estableix l'Ordre de 28 d'abril de 1993, sobre Revisió de la Quantia de Locomoció i Dietes (BOE d'1 de maig de 1991), o aquelles normes que la substituïsquen o modifiquen, a excepció dels comercials, que estaran obligats sempre a la justificació de totes aquelles despeses que l'empresa considere convenient.
  
Quan les referides despeses superen les xifres establides en el paràgraf anterior, el treballador estarà obligat a presentar els corresponents justificants de despeses, i serà imprescindible presentar-los perquè l'empresa pague els citats imports.
  
Els treballadors d'estructura tindran dret a dieta en els casos en què per necessitats del treball necessiten realitzar jornada continuada o desplaçaments entre centres o clients. La quantia serà pactada en cada cas amb els delegats de Personal o Comité d'Empresa, en els mateixos termes i amb les mateixes condicions establides en els paràgrafs anteriors.
  
Article 16
  
Els treballadors posats a disposició percebran les seues retribucions mensualment, a mes vençut, fins al dia 10 inclusivament o immediat següent laborable.
  
Els treballadors d'estructura percebran les seues remuneracions mensualment, a mes vençut, fins al dia 5 inclusivament o immediat següent laborable.
  
Article 17. Indemnitzacions i suplements
  
Són les quantitats percebudes pel treballador per adquisició i manteniment de peces de roba de treball, per distància als centres de treball i per qualsevol altra d'igual o semblant naturalesa.
  
Els treballadors d'estructura que presten els seus serveis a jornada completa percebran fins a un màxim de 625 pessetes per dia efectiu de treball en concepte de plus transport i/o plus distància.
  
Quan els citats treballadors presten els seus serveis a jornada parcial, podran percebre els citats suplements en la mateixa proporció en què estan contractats.
  
Els treballadors de posada a disposició podran percebre fins a un màxim de 85 pessetes per hora efectiva de treball en concepte de plus transport, per a compensar els desplaçaments fins als centres de treball on vagen a prestar els seus serveis.
  
La quantitat que calga pagar pels citats conceptes en cada oficina s'establirà amb els delegats de Personal o Comité d'Empresa corresponents. Els citats acords queden units com a annex a aquest conveni.
  
Els treballadors d'estructura hauran de vestir correctament. L'empresa, prèvia consulta amb els representants dels treballadors, podrà indemnitzar els treballadors d'estructura, atenent a cada circumstància, per l'adquisició i el manteniment de la roba de treball adequada al lloc que exercisquen.
  
Article 18. Premis
  
L'empresa podrà establir premis anuals que es concediran individualment en atenció a criteris de valoració dels treballadors. La concessió d'un d'aquests premis no suposarà en cap cas drets adquirits per a períodes successius.
  
Article 19. Temps de treball
  
Les hores anuals ordinàries i efectives són 1.800, que podran distribuir-se segons les necessitats de l'empresa o de l'empresa usuària.
  
Article 20. Vacances
  
Tots els treballadors gaudiran d'unes vacances retribuïdes de 30 dies naturals anuals, que podran ser fraccionades, per necessitats del treball, en dos períodes.
  
Article 21. Preavís
  
En el cas que el treballador sol·licite la baixa voluntària de l'empresa, estarà obligat a comunicar-ho a aquesta amb la següent antelació:
  
- Personal d'estructura: 30 dies.
  
- Personal de posada a disposició: 15 dies.
  
Article 22. Parts de treball
  
Els treballadors, especialment els de posada a disposició, estaran obligats a presentar puntualment a l'empresa els comunicats de control d'hores de treball. El retard, a més de suposar una falta molt greu, podria suposar el retard en el pagament dels corresponents salaris per causes no imputables a l'empresa.
  
Article 23. Conflictes col·lectius
  
S'estableix la pau social, i es comprometen ambdues parts que tots els litigis que es produïsquen col·lectivament entre elles es resolguen mitjançant un arbitratge d'equitat. L'àrbitre serà designat de comú acord entre les parts.
  
Si no hi ha el citat acord, cada part designarà tres possibles àrbitres i l'autoritat laboral un.
  
Cada part, per rigorós torn, ratllarà un dels noms dels possibles àrbitres, fins que en quede un només, que serà qui efectuarà l'arbitratge.
  
En els casos d'interpretació de normes, o en els supòsits d'abús manifest en l'emissió de l'arbitratge, s'acudirà necessàriament a la jurisdicció social.
  
En els supòsits de dubtes sobre la interpretació d'aquest text del conveni, o dels anteriors, serà necessària la intervenció prèvia de la Comissió Paritària del conveni, integrada per dos representants de cada una de les parts. Si no s'arriba a cap acord, es recorrerà a l'arbitratge ací previst.
  
Es fixa com a seu de la Comissió Paritària la del sindicat USO, situada a València (CP 46864), al carrer de Juan Bautista Vives, número 9.
  
Article 24. Comité Intercentres
  
Es constitueix un comité intercentres que estarà format per tots els delegats de Personal o membres del Comité d'Empresa de tots els centre de treball, amb un màxim de 13 membres.
  
En el cas que els delegats de Personal o membres dels comités d'empresa sumaren un conjunt superior a 13, entre tots ells i per votació lliure i secreta realitzada entre ells, se'n designaran els 13 més votats.
  
El Comité Intercentres tindrà les següents atribucions:
  
- La negociació col·lectiva;
  
- La designació, entre els seus membres, dels dos representants socials de la Comissió Paritària;
  
- La designació, entre els seus membres, dels delegats de Prevenció de Riscos Laborals;
  
- La totalitat de competències establides en l'article 64 de l'Estatut dels Treballadors.
  
Article 25. Seguretat i salut en el treball
  
L'incompliment per part dels treballadors de les normes de seguretat i higiene podrà donar lloc a la rescissió automàtica del seu contracte de treball, per infracció molt greu.
  
El treballador tindrà dret a la vigilància periòdica del seu estat de salut, de conformitat amb el que disposa l'article 22 de la Llei de Prevenció de Riscos Laborals. Per a això, haurà de sol·licitar a la seua oficina que li siga realitzat el corresponent reconeixement.
  
Article 26. Règim sancionador
  
El règim sancionador serà d'aplicació a tot el personal de l'empresa, tant de personal d'estructura com de posada a disposició, i en tot l'àmbit geogràfic d'aquesta.
  
Les faltes objecte de sanció es qualifiquen, atenent la seua gravetat, en lleus, greus i molt greus.
  
Faltes lleus
  
- Fins a dues faltes de puntualitat durant un mes sense que n'hi haja causa justificada.
  
- Dues faltes d'assistència al treball sense que n'hi haja causa justificada.
  
- La falta de comunicació, amb antelació deguda, de faltar al treball per causa justificada, llevat que es prove la impossibilitat de fer-ho.
  
- La falta d'endreç i de neteja personal.
  
- No atendre el públic o els clients amb la correcció i diligència degudes.
  
- Discussions que repercutisquen en la bona marxa dels serveis o del treball.
  
Faltes greus
  
- Fins a cinc faltes de puntualitat en el treball en un mes sense que n'hi haja causa justificada.
  
- Faltar tres dies al treball en un mes sense justificació.
  
- Descuit important en la conservació del material de l'empresa.
  
- Simular la presència d'un altre treballador, fitxant o signant per ell. Serà sancionat tant el que fitxa per un altre com aquest últim.
  
- Emprar per a ús propi articles, efectes o material de l'empresa; traure'ls de les instal·lacions d'aquesta, llevat que n'hi haja autorització. En el cas de produir danys o perjudicis per a l'empresa, es considerarà com a falta molt greu.
  
- La desobediència a les ordres dels superiors en qualsevol matèria de treball. Si implicara una pèrdua manifesta de la disciplina o d'ella derivara perjudici per a l'empresa, podrà ser considerada com a falta molt greu.
  
- Realitzar, sense l'oportú permís, treballs particulars durant la jornada laboral. Si d'això derivara perjudici per a l'empresa, podrà ser considerada com a falta molt greu.
  
- La reincidència en falta lleu, encara que siga de distinta naturalesa, dins d'un trimestre i havent hagut comunicació escrita.
  
Faltes molt greus
  
- Més de cinc faltes de puntualitat al treball en un mes sense que n'hi haja causa justificada.
  
- Faltar al treball més de tres dies al mes sense causa justificada.
  
- No presentar el treballador de posada a disposició els parts d'hora de treball, en les seues corresponents oficines, a dia 1 de cada mes.
  
- El frau, la deslleialtat i l'abús de confiança en les gestions encomanades.
  
- El furt i el robatori, tant als altres treballadors, com a l'empresa o a qualsevol persona dins dels locals de l'empresa o fora d'aquesta, durant acte de servei. Queda inclòs en aquest apartat falsejar dades si tenen com a finalitat maliciosa aconseguir algun benefici.
  
- Fer desaparéixer, inutilitzar o causar desperfectes en materials, útils, ferramentes, màquines, aparells, instal·lacions, edificis, efectes i documents de l'empresa.
  
- Violar el secret de correspondència o documents reservats en l'empresa, o revelar a persones estranyes a aquesta el contingut d'aquells.
  
- Falta notòria de respecte o consideració al públic.
  
- Tota conducta, en l'àmbit laboral, que atempte contra el respecte a la intimitat i dignitat mitjançant l'ofensa, verbal o física, de caràcter sexual, enfront de qualsevol persona de l'empresa o aliena a aquesta. Si la referida conducta és portada a terme prevalent-se d'una posició jeràrquica, es considerarà circumstància agreujant d'aquella.
  
- L'embriaguesa i drogodependència manifestada en jornada laboral i al seu lloc de treball.
  
- La simulació de malaltia o accident.
  
- La continuada i habitual falta d'endreç i de neteja personal.
  
- Dedicar-se a treballs de la mateixa activitat que impliquen competència a l'empresa, si no hi ha autorització d'aquesta.
  
- Els mals tractes de paraula o d'obra, o falta greu de respecte i consideració als caps o als seus familiars, companys o subordinats. Abandó del treball sense causa justificada.
  
Les sancions s'aplicaran a l'infractor atenent la gravetat de les infraccions comeses, de la qual cosa resulta:
  
Sancions per falta lleu:
  
- Amonestació verbal.
  
- Amonestació per escrit.
  
- Suspensió d'ocupació i sou fins a tres dies.
  
Sancions per faltes greus:
  
- Suspensió d'ocupació i sou de quatre a 15 dies.
  
- Inhabilitació per termini no superior a un any per a l'ascens a categoria superior.
  
- Canvi de centre de treball.
  
- Pèrdua temporal de la categoria fins a un màxim de sis mesos.
  
Sancions per faltes molt greus:
  
- Suspensió d'ocupació i sou de 16 a 60 dies, fins a la rescissió del contracte de treball en els supòsits en què la falta fóra qualificada en el grau màxim.
  
- Inhabilitació durant dos anys o definitivament per a ascendir a una altra categoria superior.
  
- Pèrdua temporal de la categoria des de sis mesos fins a un màxim d'un any.
  
- Acomiadament.
  
Les sancions per faltes greus i molt greus requeriran obligatòriament una comunicació escrita al treballador, i s'hi faran constar els fets que la motiven.
  
S'haurà d'informar els delegats de Personal de cada una de les sancions molt greus que impose l'empresa, perquè en prenguen coneixement.
  
La persona sancionada podrà adreçar a la Direcció de l'empresa, en el termini de cinc dies naturals des de la comunicació de la sanció, un escrit en què s'al·legue tot allò que considere necessari per a defensa dels seus interessos, amb l'aportació de tota la documentació de què pretenga valdre's.
  
Una vegada rebut l'escrit d'al·legacions, la Direcció de l'empresa disposarà igualment d'un termini de tres dies per a, una vegada estudiats els aspectes d'aquell, confirmar o revocar per escrit la sanció imposada. Si en el termini establit no es respon per part de la Direcció, s'entendrà confirmada la sanció.
  
Aquelles sancions que siguen revocades es consideraran com a no imposades a tots els efectes.
  
La facultat de l'empresa per a sancionar prescriurà, per a les faltes lleus, als 10 dies; per a les faltes greus als 20 dies, i per a les molt greus als 60 dies, a partir de la data en què aquella va tenir-ne coneixement de la comissió, i en aquells casos no previstos específicament per la legislació vigent en cada moment, als sis mesos d'haver sigut comesa.
  
ANNEX I
  
Taules salarials any 2000
  
Treballadors d'estructura
  
Grup E1 Segons contracte individual
  
Grup E2 1.326.531 PTA
  
Grup E3 1.224.490 PTA
  
Grup E4 990.600 PTA
  
Treballadors de posada a disposició
  
 Salari anual Salari hora efectiva
  
 de treball
  
Grup 1 Segons contracte
  
 individual
  
Grup 2 1.814.595 PTA 1.008 PTA
  
Grup 3 1.541.689 PTA 856 PTA
  
Grup 4 1.120.647 PTA 623 PTA
  
Grup 5 996.756 PTA 554 PTA